CELEX: 32013D0770
Language: fi
Date: 2013-12-17 00:00:00
Title: 2013/770/EU: Komission täytäntöönpanopäätös, annettu 17 päivänä joulukuuta 2013 , kuluttaja-, terveys- ja elintarvikeasioiden toimeenpanoviraston perustamisesta ja päätöksen 2004/858/EY kumoamisesta

18.12.2013   
            
            
               FI
            
            
               Euroopan unionin virallinen lehti
            
            
               L 341/69
            
         KOMISSION TÄYTÄNTÖÖNPANOPÄÄTÖS,
   annettu 17 päivänä joulukuuta 2013,
   kuluttaja-, terveys- ja elintarvikeasioiden toimeenpanoviraston perustamisesta ja päätöksen 2004/858/EY kumoamisesta
   (2013/770/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tiettyjä yhteisön ohjelmien hallinnointitehtäviä hoitavien toimeenpanovirastojen asemasta 19 päivänä joulukuuta 2002 annetun neuvoston asetuksen (EY) N:o 58/2003 (1) ja erityisesti sen 3 artiklan,
   sekä katsoo seuraavaa:
   
               (1)
            
            
               Asetuksella (EY) N:o 58/2003 komissio valtuutetaan siirtämään toimivaltaa toimeenpanovirastoille unionin ohjelman tai hankkeen panemiseksi kokonaan tai osittain täytäntöön komission puolesta ja sen vastuulla.
            
         
               (2)
            
            
               Antamalla ohjelmien täytäntöönpanoon liittyviä tehtäviä toimeenpanovirastoille komissio voi keskittyä ensisijaisiin toimintoihinsa ja tehtäviinsä, joita ei voida ulkoistaa, ja pitää samalla toimeenpanovirastojen hoitamat tehtävät valvonnassaan ja säilyttää lopullisen vastuun niistä.
            
         
               (3)
            
            
               Ohjelman täytäntöönpanoon liittyvien tehtävien siirtäminen toimeenpanovirastolle edellyttää, että ohjelman suunnitteluvaiheet, joihin sisältyy laajaa harkintavaltaa tehtäessä valintoja poliittisista lähtökohdista käsin ja joiden toteuttamisesta huolehtii komissio, erotetaan selkeästi ohjelman täytäntöönpanosta, joka olisi annettava toimeenpanoviraston tehtäväksi.
            
         
               (4)
            
            
               Komissio perusti päätöksellä 2004/858/EY (2) kansanterveysalan toimintaohjelman toimeenpanoviraston, jäljempänä ’virasto’, ja antoi sen tehtäväksi Euroopan parlamentin ja neuvoston päätöksellä N:o 1786/2002/EY (3) hyväksytyn yhteisön kansanterveysalan toimintaohjelman hallinnoinnin 1 päivän tammikuuta 2003 ja 31 päivän joulukuuta 2008 väliseksi ajaksi.
            
         
               (5)
            
            
               Komissio on tämän jälkeen muuttanut viraston toimeksiantoa useaan kertaan sen laajentamiseksi koskemaan uusien hankkeiden ja ohjelmien hallinnointia. Komission päätöksellä 2008/544/EY (4) kansanterveysalan toimintaohjelman toimeenpanovirasto muutettiin terveys- ja kuluttaja-asioiden toimeenpanovirastoksi, sen toimintajaksoa jatkettiin 31 päivään joulukuuta 2015 ja sen toimeksiantoon sisällytettiin Euroopan parlamentin ja neuvoston päätöksellä N:o 1350/2007/EY (5) hyväksytyn kansanterveysalan toimintaohjelman 2008–2013 täytäntöönpano, Euroopan parlamentin ja neuvoston päätöksellä N:o 1926/2006/EY (6) hyväksytyn kuluttajaohjelman 2007–2013 täytäntöönpano sekä neuvoston direktiivin 2000/29/EY (7) ja Euroopan parlamentin ja neuvoston asetuksen (EY) N:o 882/2004 (8) kattamien elintarviketurvallisuutta koskevien koulutustoimenpiteiden täytäntöönpano. Komission täytäntöönpanopäätöksellä 2012/740/EU (9) viraston toiminta-ala laajennettiin jäsenvaltioiden ulkopuolisiin koulutustoimenpiteisiin ja sen tehtäväksi annettiin hallinnoida komission päätöksen C(2012) 1548 (10) ja Euroopan parlamentin ja neuvoston asetuksen (EY) N:o 1905/2006 (11) 22 artiklan 1 ja 3 kohdan kattamia elintarviketurvallisuutta koskevia koulutustoimenpiteitä. Mainitulla täytäntöönpanopäätöksellä viraston tehtäväksi annettiin myös hallinnoida eurooppalaisen standardointiasioiden kuluttajajärjestön ANECin kanssa tehtyä sopimusta, johon sovelletaan Euroopan parlamentin ja neuvoston asetusta (EU) N:o 1025/2012 (12).
            
         
               (6)
            
            
               Päätöksellä 2004/858/EY perustettu virasto on osoittanut tehokkuutensa ja tuloksellisuutensa. Ulkopuoliset konsultit ovat tehneet väliarvioinnin kansanterveysalan toimintaohjelman toimeenpanovirastosta (jonka nimi on heinäkuusta 2008 alkaen ollut terveys- ja kuluttaja-asioiden toimeenpanovirasto). Joulukuussa 2010 julkaistu loppuraportti osoitti, että virasto voisi hoitaa kansanterveysalan toimintaohjelman täytäntöönpanoon liittyvät tehtävät tehokkaammin samalla, kun komissio vastaa näiden yhteisön ohjelmien ja toimenpiteiden kokonaisvaltaisesta hallinnoinnista.
            
         
               (7)
            
            
               Kesäkuun 29 päivänä 2011 antamassaan tiedonannossa Eurooppa 2020 -strategiaa tukeva talousarvio (13) komissio ehdotti, että nykyisiä toimeenpanovirastoja käytettäisiin laajemmin unionin ohjelmien täytäntöönpanoon seuraavassa monivuotisessa rahoituskehyksessä.
            
         
               (8)
            
            
               Asetuksen (EY) N:o 58/2003 3 artiklan 1 kohdan mukaisesti tehty kustannus-hyötyanalyysi (14) osoittaa, että antamalla virastolle kuluttajaohjelmaan, kansanterveysalan toimintaohjelmaan ja elintarviketurvallisuutta koskevien koulutustoimenpiteiden täytäntöönpanoon liittyviä tehtäviä saataisiin merkittäviä laadullisia ja määrällisiä hyötyjä verrattuna siihen, että kaikkia uusien ohjelmien osatekijöitä hallinnoitaisiin komission sisällä. Näiden kolmen ohjelman seuraajaohjelmat vastaavat viraston toimeksiantoa ja tehtävänkuvaa ja muodostavat jatkon viraston toiminnalle. Virastoon on kertynyt pätevyyttä, osaamista ja valmiuksia näiden ohjelmien hallinnoinnista usean vuoden ajalta. Komissio ja ohjelmista myönnettävän rahoituksen saajat hyötyisivät viraston kokemuksesta ja asiantuntemuksesta ja tähän liittyvästä tuottavuuden kasvusta, kuten korkealaatuisesta ohjelmien hallinnoinnista, yksinkertaisemmista menettelyistä ja paremmasta palvelutarjonnasta, kun sopimukset voidaan tehdä ja maksut suorittaa nopeammin. Virasto on ajan myötä kehittänyt toimivia kanavia, joilla varmistetaan läheiset yhteydet rahoituksen saajiin ja unionin laaja näkyvyys asianomaisten ohjelmien vetäjänä. Ohjelmien hallinnoinnin siirtäminen virastolle takaisi toiminnan jatkuvuuden sen vastuulle jo siirrettyjen ohjelmien rahoituksen saajien ja kaikkien sidosryhmien kannalta. Siirtyminen komission sisäiseen hallinnointiin vaikuttaisi näin ollen toimintaan häiritsevästi. Ohjelmien hallinnoinnin antamisesta viraston tehtäväksi arvioidaan saatavan noin 14 miljoonan euron tehokkuushyödyt vuosina 2014–2024 verrattuna siihen, että hallinnoinnista huolehdittaisiin komission sisällä.
            
         
               (9)
            
            
               Johdonmukaisen tehtävänkuvan luomiseksi toimenpanovirastoille komissio on mahdollisuuksien mukaan ryhmitellyt tehtävät politiikan aihepiirien mukaan virastojen uusia toimeksiantoja määrittäessään.
            
         
               (10)
            
            
               Päätöksellä N:o 1350/2007/EY hyväksytyn kansanterveysalan toimintaohjelman 2008–2013, päätöksellä N:o 1926/2006/EY hyväksytyn kuluttajaohjelman 2007–2013, direktiivin 2000/29/EY, asetuksen (EY) N:o 882/2004, asetuksen (EY) N:o 1905/2006 ja päätöksen C(2012) 1548 kattamien elintarviketurvallisuutta koskevien koulutustoimenpiteiden ja ANECin kanssa tehdyn, asetuksen (EU) N:o 1025/2012 alaisen sopimuksen, joiden kaikkien täytäntöönpanosta virasto tällä hetkellä huolehtii, sekä kuluttajaohjelman 2014–2020 (15), kansanterveysalan toimintaohjelman 2014–2020 (16) ja asetuksen (EY) N:o 882/2004 ja direktiivin 2000/29/EY kattamien elintarviketurvallisuutta koskevien koulutustoimenpiteiden hallinnointiin kuuluu sellaisten teknisluonteisten hankkeiden toteuttaminen, jotka eivät edellytä poliittista päätöksentekoa mutta jotka vaativat korkeatasoista teknistä ja taloudellista osaamista koko hankesyklin ajan.
            
         
               (11)
            
            
               Viraston olisi huolehdittava hallinnollisten ja logististen tukipalvelujen tarjoamisesta erityisesti silloin kun näiden tukipalvelujen keskitetyllä tarjoamisella voitaisiin lisätä kustannustehokkuutta ja mittakaavaetuja.
            
         
               (12)
            
            
               Tämän päätöksen ja kyseisten ohjelmien panemiseksi täytäntöön johdonmukaisesti ja ajoissa olisi varmistettava, että virasto hoitaa ohjelmien täytäntöönpanoon liittyviä tehtäviään ohjelmien voimaantulopäivästä edellyttäen, että ohjelmat tulevat voimaan.
            
         
               (13)
            
            
               Olisi perustettava kuluttaja-, terveys- ja elintarvikeasioiden toimeenpanovirasto. Sen olisi korvattava päätöksellä 2004/858/EY perustettu toimeenpanovirasto ja jatkettava sen toimintaa. Sen olisi toimittava asetuksessa (EY) N:o 58/2003 vahvistetun yleisen perussäännön mukaisesti.
            
         
               (14)
            
            
               Päätös 2004/858/EY olisi sen vuoksi kumottava, ja olisi annettava siirtymäsäännöksiä.
            
         
               (15)
            
            
               Tässä päätöksessä säädetyt toimenpiteet ovat toimeenpanovirastojen komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Perustaminen
   Perustetaan kuluttaja-, terveys- ja elintarvikeasioiden toimeenpanovirasto, jäljempänä ’virasto’, joka korvaa päätöksellä 2004/858/EY perustetun toimeenpanoviraston 1 päivästä tammikuuta 2014 ja jatkaa sen toimintaa 31 päivään joulukuuta 2024; viraston perussääntöön sovelletaan asetusta (EY) N:o 58/2003.
   2 artikla
   Sijainti
   Virasto sijoitetaan Luxemburgiin.
   3 artikla
   Tavoitteet ja tehtävät
   1.   Viraston tehtäväksi annetaan seuraavien unionin ohjelmien ja toimien osien täytäntöönpano:
   
               a)
            
            
               kuluttajaohjelma 2014–2020;
            
         
               b)
            
            
               kansanterveysalan toimintaohjelma 2014–2020;
            
         
               c)
            
            
               direktiivin 2000/29/EY ja asetuksen (EY) N:o 882/2004 kattamat elintarviketurvallisuutta koskevat koulutustoimenpiteet.
            
         Ensimmäistä alakohtaa sovelletaan kunkin mainitun ohjelman voimaantulopäivästä edellyttäen, että ohjelma tulee voimaan.
   2.   Viraston tehtäväksi annetaan seuraavien ohjelmien ja toimien jäljellä olevien osien täytäntöönpano:
   
               a)
            
            
               kuluttajaohjelma 2007–2013;
            
         
               b)
            
            
               kansanterveysalan toimintaohjelma 2008–2013;
            
         
               c)
            
            
               direktiivin 2000/29/EY, asetuksen (EY) N:o 882/2004, asetuksen (EY) N:o 1905/2006 ja päätöksen C(2012) 1548 kattamat elintarviketurvallisuutta koskevat koulutustoimenpiteet;
            
         
               d)
            
            
               eurooppalaisen standardointiasioiden kuluttajajärjestön ANECin kanssa tehdyn, asetuksen (EU) N:o 1025/2012 alaisen sopimuksen hallinnointi.
            
         3.   Virasto vastaa seuraavista 1 ja 2 kohdassa tarkoitettujen unionin ohjelmien osien täytäntöönpanoon liittyvistä tehtävistä:
   
               a)
            
            
               ohjelmien joidenkin tai kaikkien toteutusvaiheiden ja yksittäisten hankkeiden elinkaaren joidenkin tai kaikkien vaiheiden hallinnointi vastaavien komission hyväksymien työohjelmien pohjalta komission valtuutusasiakirjassa antaman valtuutuksen nojalla;
            
         
               b)
            
            
               talousarvion tulojen ja menojen toteuttamistoimien vahvistaminen sekä kaikkien ohjelmien hallinnoimiseksi tarvittavien toimintojen toteuttaminen komission valtuutusasiakirjassa antaman valtuutuksen nojalla;
            
         
               c)
            
            
               tuen tarjoaminen ohjelmien täytäntöönpanolle komission valtuutusasiakirjassa antaman valtuutuksen nojalla.
            
         4.   Virasto voi huolehtia hallinnollisten ja logististen tukipalvelujen tarjoamisesta ohjelmien täytäntöönpanosta vastaaville tahoille valtuutusasiakirjan nojalla ja siinä tarkoitettujen ohjelmien osalta.
   4 artikla
   Nimitysten voimassaoloaika
   1.   Johtokunnan jäsenet nimitetään kahdeksi vuodeksi.
   2.   Viraston johtaja nimitetään neljäksi vuodeksi.
   5 artikla
   Valvonta ja raportointi
   Virasto toimii komission valvonnassa, ja sen on raportoitava säännöllisin väliajoin vastuullaan olevien unionin ohjelmien tai niiden osien täytäntöönpanon edistymisestä valtuutusasiakirjassa esitettyjen järjestelyjen ja määräaikojen mukaisesti.
   6 artikla
   Toimintatalousarvion toteuttaminen
   Virasto toteuttaa toimintatalousarvionsa noudattaen komission asetuksen (EY) N:o 1653/2004 (17) säännöksiä.
   7 artikla
   Kumoaminen ja siirtymäsäännökset
   1.   Kumotaan päätös 2004/858/EY 1 päivästä tammikuuta 2014. Viittauksia kumottuun päätökseen pidetään viittauksina tähän päätökseen.
   2.   Virastoa pidetään päätöksellä 2004/858/EY perustetun toimeenpanoviraston oikeudellisena seuraajana.
   3.   Tämä päätös ei vaikuta viraston palveluksessa olevan henkilöstön, mukaan lukien sen johtaja, oikeuksiin ja velvollisuuksiin, sanotun kuitenkaan rajoittamatta tilapäisesti muihin tehtäviin siirrettyjen virkamiesten palkkaluokkien tarkistamista valtuutusasiakirjan nojalla.
   8 artikla
   Voimaantulo
   Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä tammikuuta 2014.
   
      Tehty Brysselissä 17 päivänä joulukuuta 2013.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EYVL L 11, 16.1.2003, s. 1.
   
      (2)  Komission päätös 2004/858/EY, tehty 15 päivänä joulukuuta 2004, kansanterveysalalla toteutettavaa yhteisön toimintaa hallinnoivan toimeenpanoviraston ”kansanterveysalan toimintaohjelman toimeenpanovirasto” perustamisesta neuvoston asetuksen (EY) N:o 58/2003 mukaisesti (EUVL L 369, 16.12.2004, s. 73).
   
      (3)  Euroopan parlamentin ja neuvoston päätös N:o 1786/2002/EY, tehty 23 päivänä syyskuuta 2002, yhteisön kansanterveysalan toimintaohjelman (2003–2008) hyväksymisestä (EYVL L 271, 9.10.2002, s. 1).
   
      (4)  Komission päätös 2008/544/EY, tehty 20 päivänä kesäkuuta 2008, päätöksen 2004/858/EY muuttamisesta kansanterveysalan toimintaohjelman toimeenpanoviraston muuttamiseksi terveys- ja kuluttaja-asioiden toimeenpanovirastoksi (EUVL L 173, 3.7.2008, s. 27).
   
      (5)  Euroopan parlamentin ja neuvoston päätös N:o 1350/2007/EY, tehty 23 päivänä lokakuuta 2007, toisesta terveysalan yhteisön toimintaohjelmasta (2008–2013) (EUVL L 301, 20.11.2007, s. 3).
   
      (6)  Euroopan parlamentin ja neuvoston päätös N:o 1926/2006/EY, tehty 18 päivänä joulukuuta 2006, kuluttajapolitiikkaa koskevasta yhteisön toimintaohjelmasta (2007–2013) (EUVL L 404, 30.12.2006, s. 39).
   
      (7)  Neuvoston direktiivi 2000/29/EY, annettu 8 päivänä toukokuuta 2000, kasvien ja kasvituotteiden haitallisten organismien jäsenvaltioihin kulkeutumisen estämiseen liittyvistä suojatoimenpiteistä (EYVL L 169, 10.7.2000, s. 1).
   
      (8)  Euroopan parlamentin ja neuvoston asetus (EY) N:o 882/2004, annettu 29 päivänä huhtikuuta 2004, rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta (EUVL L 165, 30.4.2004, s. 1).
   
      (9)  Komission täytäntöönpanopäätös 2012/740/EU, annettu 29 päivänä marraskuuta 2012, terveys- ja kuluttaja-asioiden toimeenpanoviraston perustamisesta neuvoston asetuksen (EY) N:o 58/2003 mukaisesti tehdyn neuvoston päätöksen 2004/858/EY, sellaisena kuin se on muutettuna päätöksellä 2008/544/EY, muuttamisesta (EUVL L 331, 1.12.2012, s. 50).
   
      (10)  Komission päätös C(2012) 1548, annettu 15 päivänä maaliskuuta 2012, vuoden 2012 työohjelmasta, joka toimii rahoituspäätöksenä ulkoisten kauppasuhteiden alalla toteutettaville hankkeille, mukaan lukien pääsy Euroopan unionin ulkopuolisten maiden markkinoille ja kauppaan liittyvän avun aloitteet.
   
      (11)  Euroopan parlamentin ja neuvoston asetus (EY) N:o 1905/2006, annettu 18 päivänä joulukuuta 2006, kehitysyhteistyön rahoitusvälineen perustamisesta (EUVL L 378, 27.12.2006, s. 41).
   
      (12)  Euroopan parlamentin ja neuvoston asetus (EU) N:o 1025/2012, annettu 25 päivänä lokakuuta 2012, eurooppalaisesta standardoinnista, neuvoston direktiivien 89/686/ETY ja 93/15/ETY sekä Euroopan parlamentin ja neuvoston direktiivien 94/9/EY, 94/25/EY, 95/16/EY, 97/23/EY, 98/34/EY, 2004/22/EY, 2007/23/EY, 2009/23/EY ja 2009/105/EY muuttamisesta ja neuvoston päätöksen 87/95/ETY ja Euroopan parlamentin ja neuvoston päätöksen N:o 1673/2006/EY kumoamisesta (EUVL L 316, 14.11.2012, s. 12).
   
      (13)  Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle – Eurooppa 2020 -strategiaa tukeva talousarvio, KOM(2011) 500 lopullinen.
   
      (14)  ”Cost Benefit Analysis for the delegation of certain tasks regarding the implementation of Union Programmes 2014–2020 to the Executive Agencies” (Final report, 19.8.2013).
   
      (15)  Komission ehdotus Euroopan parlamentin ja neuvoston asetukseksi kuluttajaohjelmasta vuosiksi 2014–2020, KOM(2011) 707, 9.11.2011.
   
      (16)  Komission ehdotus Euroopan parlamentin ja neuvoston asetukseksi Kansanterveys kasvun tukena -ohjelman eli EU:n kolmannen terveysalan monivuotisen toimintaohjelman perustamisesta kaudeksi 2014–2020, KOM(2011) 709, 9.11.2011.
   
      (17)  Komission asetus (EY) N:o 1653/2004, annettu 21 päivänä syyskuuta 2004, tiettyjä yhteisön ohjelmien hallinnointitehtäviä hoitavien toimeenpanovirastojen asemasta annetun neuvoston asetuksen (EY) N:o 58/2003 mukaisesta toimeenpanovirastojen varainhoitoa koskevasta malliasetuksesta (EUVL L 297, 22.9.2004, s. 6).